Дөрөҫөн генә әйткәндә, уҡыу йортонда йылытыу системаһы ғына түгел, һыу менән тәьмин итеү, канализацияға бәйле проблемалар етерлек булған. Спорт залы стеналарында ярыҡтар барлыҡҡа килеп, күп кластар ремонт талап итә башлағас, 2008 йылда киң ҡоласлы реконструкция үткәрергә ҡарар ителгән. Эштәрҙе бик тиҙ һәм сифатлы башҡарғандар: 2009 йылда тулыһынса тиерлек яңыртылған техникум ишектәрен аса. Әйткәндәй, шул йылда мәғариф буйынса республика кәңәшмәһе тап ошонда үткәрелә.